Document ID: 32014R1078

A BIZOTTSÁG 1078/2014/EU FELHATALMAZÁSON ALAPULÓ RENDELETE
(2014. augusztus 7.)
a veszélyes vegyi anyagok kiviteléről és behozataláról szóló 649/2012/EU európai parlamenti és tanácsi rendelet I. mellékletének módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a veszélyes vegyi anyagok kiviteléről és behozataláról szóló, 2012. július 4-i 649/2012/EU európai parlamenti és tanácsi rendeletre (1) és különösen annak 23. cikke (4) bekezdésére,
mivel:
(1)
A 649/2012/EU rendelet végrehajtja az 1998. szeptember 11-én aláírt és a Közösség nevében a 2003/106/EK tanácsi határozattal (2) jóváhagyott, a nemzetközi kereskedelemben forgalmazott egyes veszélyes vegyi anyagok és peszticidek előzetes tájékoztatáson alapuló jóváhagyási eljárásáról (PIC-eljárás) szóló Rotterdami Egyezményt.
(2)
Helyénvaló figyelembe venni az egyes vegyi anyagok vonatkozásában az 1907/2006/EK európai parlamenti és tanácsi rendelet (3), az 1107/2009/EK európai parlamenti és tanácsi rendelet (4), valamint az 528/2012/EU európai parlamenti és tanácsi rendelet (5) nyomán hozott szabályozási intézkedéseket.
(3)
A bitertanol jóváhagyását az 1107/2009/EK rendelet szerint visszavonták, tehát ezt az anyagot tilos peszticidként használni, és fel kell venni a 649/2012/EU rendelet I. mellékletének 1. és 2. részében található vegyianyagjegyzékekbe.
(4)
A cihexatin és az azociklotin nem került az 1107/2009/EK rendelet szerinti hatóanyagként jóváhagyásra, tehát ezeket az anyagokat tilos peszticidként használni, és fel kell venni őket a 649/2012/EU rendelet I. mellékletének 1. és 2. részében található vegyianyagjegyzékekbe.
(5)
A cinidon-etilnek, a ciklanilidnek, az etoxiszulfuronnak és az oxadiargilnak az 1107/2009/EK rendelet szerinti hatóanyag-jóváhagyása lejárt, tehát ezeket az anyagokat tilos peszticidként használni, és fel kell venni őket a 649/2012/EU rendelet I. mellékletének 1. és 2. részében található vegyianyagjegyzékekbe.
(6)
A rotenon nem került az 1107/2009/EK rendelet szerinti hatóanyagként jóváhagyásra, tehát peszticidként történő használata szigorú korlátozások alá esik, és gyakorlatilag mindenfajta felhasználása tilos annak ellenére, hogy a 17. termékcsoportba való besorolás érdekében az 528/2012/EU rendelet keretében azonosításra és az értékelés céljából bejelentésre került, így használatát a tagállamok az említett rendelet alapján meghozandó határozat elfogadásáig továbbra is engedélyezhetik. Ezért a rotenont fel kell venni a 649/2012/EU rendelet I. mellékletének 1. és 2. részében foglalt vegyianyagjegyzékekbe.
(7)
A didecil-dimetil-ammónium-klorid jóváhagyását az 1107/2009/EK rendelet szerint visszavonták, tehát ezt az anyagot tilos a növényvédő szerek csoportjába tartozó peszticidként használni, és fel kell venni a 649/2012/EU rendelet I. mellékletének 1. részében található vegyianyagjegyzékbe.
(8)
A warfarinnak és a ciflutrinnak az 1107/2009/EK rendelet szerinti hatóanyag-jóváhagyása lejárt, tehát ezeket az anyagokat tilos a növényvédő szerek csoportjába tartozó peszticidként használni, és fel kell venni őket a 649/2012/EU rendelet I. mellékletének 1. részében található vegyianyagjegyzékbe.
(9)
A Rotterdami Egyezmény részes felei konferenciájának 2013. április 28. és május 10. között tartott hatodik ülésén úgy határoztak, hogy az azinfosz-metilt, a perfluoroktán-szulfonsavat, a perfluor-oktánszulfonátokat, a perfluor-oktánszulfonamidokat és a perfluor-oktánszulfonilokat felveszik az egyezmény III. mellékletébe, így az említett vegyületekre az egyezmény értelmében a PIC-eljárás vonatkozik. Ezért ezeket a vegyi anyagokat törölni kell a 649/2012/EU rendelet I. mellékletének 2. részében szereplő vegyianyagjegyzékből, és fel kell venni őket az említett melléklet 3. részében található vegyianyagjegyzékbe.
(10)
A Rotterdami Egyezmény részes felei konferenciáján a felek emellett úgy határoztak, hogy a kereskedelmi forgalomban lévő pentabróm-difenil-étert, ideértve a tetra- és pentabróm-difenil-étert, valamint a kereskedelmi forgalomban lévő oktabróm-difenil-étert, ideértve a hexa- és heptabróm-difenil-étert, felveszik az egyezmény III. mellékletébe, így az említett vegyületekre az egyezmény értelmében a PIC-eljárás vonatkozik. Mivel a tetrabróm-difenil-éter, a pentabróm-difenil-éter, a hexabróm-difenil-éter és heptabróm-difenil-éter már szerepelnek a 649/2012/EU rendelet V. mellékletében, tehát exporttilalom vonatkozik rájuk, e vegyi anyagok nem kerülnek felvételre a 649/2012/EU rendelet I. mellékletének 3. részében foglalt vegyianyagjegyzékbe.
(11)
A 649/2012/EU rendelet I. mellékletének 1. és 2. részében a klorátra vonatkozó bejegyzéseket módosítani kell annak pontosítása érdekében, hogy az érintett bejegyzés mely anyagokra vonatkozik.
(12)
Ezért a 649/2012/EU rendeletet ennek megfelelően módosítani kell.
(13)
Annak érdekében, hogy a tagállamoknak és az érdekelt feleknek elegendő idejük legyen meghozni az e rendelet betartásához és végrehajtásához szükséges intézkedéseket, e rendelet alkalmazását indokolt későbbre halasztani,
ELFOGADTA EZT A RENDELETET:
1. cikk
A 649/2012/EU rendelet I. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ezt a rendeletet 2014. december 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. augusztus 7-én.

Labels: 3
20
1
6